tartuNLP/wikipedia-smugri-20251201 huggingface dataset:
Tok-pisin

Tok-pisin (omakielinen nimi: "Tok Pisin") on Papua-Uudessa-Guineassa puhuttava kreolikieli. Se on yksi valtion virallisista kielistä. Tok-pisinilla on noin neljä miljoonaa puhujaa, joista äidinkielisiä on kuitenkin vain noin 122 000. Kielen sanastossa on vaikutteita englannista, portugalista, saksasta sekä alueen alkuperäisistä kielistä, jotka jaetaan kahteen ryhmään papuakielet ja austronesialaiset kielet.
Tok-pisin on juuriltaan pidgin-kieli, ja sen nimikin on peräisin englanninkielisistä sanoista "talk pidgin" (pidgin-puhe). Se on kuitenkin noussut yhdeksi Papua-Uuden-Guinean pääkielistä osin siksi, että pidgin-taustansa vuoksi sen sanasto on yksinkertaista ja nopeaa oppia. Sen suosio on kasvanut niin, että se alkaa jo uhata joitakin maan alkuperäiskielistä.
Fonologia.
Tok-pisinin ääntäminen ja oikeinkirjoitus perustuvat yksinkertaistettuun englantiin. Äänteiden määrässä on jonkin verran vaihtelua riippuen puhujan kielitaustasta. Tässä esitellään kuitenkin vain standardoidut äänteet. 
Vokaalit.
Lähde: 
Konsonantit.
Lähde: 
Soinnillisista klusiileista tulee usein soinnittomia sanan lopussa: esim. pig [pik]: sika. 
Ortografia.
Tok-pisinia kirjoitetaan latinalaisin aakkosin.
Tok-pisinin aakkosto koostuu 30 kirjaimesta:
Sanasto.
Arvioilta 5/6 tok-pisinin sanoista on peräisin indoeurooppalaisista kielistä, kuten englannista, saksasta ja portugalista. 1/7 on peräisin malaijilais-polynesialaisista kielistä. Loppujen katsotaan tulevan yleisuusiguinealaisista kielistä tai muista paikallisista kielistä.
Niin kuin monissa muissakin pidgin- ja kreolikieleissä, myös tok-pisinissä sanojen merkitykset ovat laajempia kuin superstraattikielessä (tässä: englanti). Esim. "kaikai" (syödä, purra; ruoka) tai "diwai" (puu, metsä, kasvi, tikku). 
Sanoja myös muodostetaan enemmän jo olemassa olevista sanoista yhdistelemällä. Esim. "haus moni" (pankki: "house money"), "sop bilong tit" (hammastahna: "soap belong teeth") tai "hap ret" (purppura: "half red"). 
Käyttö yhteisössä.
Tok-pisin on yksi Papua-Uuden-Guinean kolmesta virallisesta kielestä yhdessä englannin ja hiri motun rinnalla. Kolmesta virallisesta kielestä tok-pisin on maassa käytetyin ja se toimii yleisesti lingua francana erikielisten ryhmien välillä.
Tok-pisinin kielellä löytyy jonkin verran uutisia. Radio Australia tuottaa sekä artikkeleita että podcasteja nimeltä "Wantok". Papua-Uudella-Guinealla toimiva EMTV-kanavakin julkaisee päivittäin lyhyen uutisvideon tok-pisinilla.
Median lisäksi tok-pisin on myös tärkeä koulujen opetuskieli, jota käytetään yleensä ala-asteen kolmella ensimmäisellä luokalla.
Raiatea

Raiatea on saari Seurasaarten saariryhmässä, Ranskan Polynesiassa. Se on saariryhmän toiseksi suurin saari Tahitin jälkeen. Saarella on noin 12 000 asukasta, joista suurin osa on polynesialaisia. Raiatean tärkein kaupunki on Uturoa (noin 3 600 asukasta), toiseksi suurin on Avera (3 200 asukasta).
Raiatea sijaitsee noin 220 km Tahitista luoteeseen, suuren laguunin rannalla. Leewardsaarilla purjeveneitä vuokraavat yritykset pitävät sitä tukikohtanaan.
Polynesialaisten mielestä heidän kulttuurinsa on lähtöisin Raiatealta. Se asutettiin Seurasaarista ensimmäisinä, noin tuhat vuotta sitten. James Cook ankkuroi sinne vuonna 1769.
Saarella on lentoasema, joka sijaitsee Uturoan lähellä.
Roska

Roska on epäsiisteyttä aiheuttava tai muu asiaankuulumaton pieni esine. Roskien hylkääminen asuttuun tai asumattomaan ympäristöön muualle kuin roskille osoitetulle paikalle, esimerkiksi roska-astiaan, on roskaamista.
Roskat koetaan usein rumiksi, kiusallisiksi ja häiritseviksi, ja ne voidaan kokea ympäristöltään roskatun yhteisön häpeäksi. Roskattua ympäristöä voidaan pitää pilattuna ympäristönä. Muun muassa tämän vuoksi yhteiskunnat suhtautuvat roskiin kielteisesti. Ympäristön roskaaminen onkin Suomessa kielletty.
Roskaaminen.
Ihmiset ovat aina roskanneet, mutta vasta muovien ja muiden hitaasti maatuvien keinotekoisten materiaalien ja massatuotannon keksimisen jälkeen roskaamisesta on tullut todellinen ongelma. Osa entisajan roskista on sitä paitsi arkeologian kannalta kiinnostavaa aineistoa. Osa nykyajan roskista maatuu erittäin hitaasti, joten jos niitä ei kerätä pois tai ne eivät peity, ne ovat ympäristöä rumentamassa jopa vuosituhannet.
Roskaa on kaikkialla, minne ihminen on matkustanut: esimerkiksi korkeimmalla vuorenhuipulla, syvimmässä merenpohjassa, pohjoisnavalla, Kuussa ja avaruudessa.
Merten roskaaminen.
Maailmassa tuotetusta muoviroskasta suurin osa päätyy meriin esimerkiksi laivoista tai rannikoilta. Esimerkiksi Pohjoisen Tyynenmeren jätepyörre on syntynyt kelluvan roskan kasaantumisen vaikutuksesta, ja Tyynenmeren jätepyörrettä on myös kutsuttu maailman suurimmaksi kaatopaikaksi. Vastaavia jätepyörteitä on myös muissa valtamerissä. Osa muovista uppoaa ja muuttuu osaksi meren pohjaelämää ja ekosysteemiä.
Merten roskaamisen vaikutuksesta pieneksi mikromuoviksi hajonnut muovi siirtyy ravintoketjussa eliöstä toiseen, minkä vuoksi tuhansittain lintuja ja merennisäkkäitä kuolee muoviroskan takia vuosittain. Merten roskaamiseen on pyritty puuttumaan esimerkiksi kieltämällä tai rajoittamalla muovipussien käyttöä muun muassa Kiinassa, Intiassa ja Bangladeshissa.
Vaikutukset lehmille.
Ihmiset heittävät tölkkejä, lasipulloja ja muoviroskia teiden varsille, kuten pelloille. Pelloilla esineet voivat silppuuntua ensin heinää niitettäessä, toisen kerran, kun heinää kerätään pois pellolta ja kolmannen kerran, kun ravintoa jauhetaan rehuseokseksi. Tölkkien terävät riekaleet voivat aiheuttaa lehmille sisäistä verenvuotoa ruoansulatusjärjestelmään, minkä seurauksena voi olla kuolema.
Kaakkois-Ruotsin tuottajaliiton puheenjohtaja Lars-Ove Johansson arvioi toukokuussa 2017, että Ruotsissa joudutaan tappamaan noin 5 000 kituvaa lehmää vuodessa luontoon heitettyjen tölkkien takia. Myös Suomessa tehtiin sen jälkeen nautatilallisille kysely. 394 vastanneesta nautatilallisesta 31 % (yli 120 tilallista) kertoi lehmänsä kuolleen luontoon heitetyn tölkin vuoksi, 76 % kertoi löytäneensä tölkkejä pelloiltaan ja 58 % oli joutunut poistamaan alumiininsirpaleita rehusta. Toisaalta lehmille, joiden kuolinsyyn uskotaan tiedettävän, ei tehdä ruumiinavausta, eikä omistajan tai eläinlääkärin arvelu kuolinsyystä tavallisesti vastaa ruumiinavaajan havaintoa.
Lehmien ruoasta on Suomessa löytynyt myös jääkiekkomailan palasia, rautalankaa ja lasinsirpaleita.
Mezen (joki)

Mezen (, ) on Vienanmereen laskeva joki Komin tasavallassa ja Arkangelin alueella Venäjällä. Sen pituus on 966 kilometriä, valuma-alueen laajuus 78 000 neliökilometriä ja keskimääräinen virtaus 886 kuutiometriä sekunnissa. Joki on jäässä lokakuusta toukokuun alkuun, keväällä esiintyy jääpatoja. Kevättulva osuu touko-kesäkuulle.
Mezen saa alkunsa Timanin selänteen länsiosan soista. Se virtaa ensin etelään, kääntyy sitten pohjoiseen ja lopulta luoteeseen. Joki laskee Vienanmeren Mezeninlahteen Kaninin niemimaan länsipuolella.
Virtaus on suurimmillaan touko-kesäkuussa. Mezen on liikennöintikelpoinen 201 kilometrin matkalla Vaškan suuhun (toisen lähteen mukaan 371 km), keväisin 681 kilometrin (650 km) matkalla Makar-Ibiin saakka. Joen suussa harjoitetaan kalastusta. Tärkeimmät sivujoet ovat Mezenskaja Pižma, Peza, Sula ja Vaška. Joen alajuoksu on 64-90 kilometrin etäisyydelle merenpinnan vuorovesivaihtelun piirissä. Vuorovesivaihtelu on kaikista Venäjän joista metrimääräisesti suurinta; vedenkorkeus voi muuttua jopa 7–12 metriä.
Joen varrella sijaitsevat Koslanin ja Lešukonskojen piirikeskukset. Noin 40 km joen suulta oikealla rannalla on Mezenin kaupunki ja piirikeskus, ja vasemmalla tästä vähän alavirtaan Kamenkan kaupunkimainen taajama.
Mezen (kaupunki)

Mezen () on kaupunki Arkangelin alueen koillisosassa Pohjois-Venäjällä. Kaupunki sijaitsee Vienanmereen laskevan Mezenjoen oikealla eli itäisellä rannalla, noin 40 km Mezeninlahdesta ylävirtaan. Mezen on Mezenin piirin hallinnollinen keskus. Vuoden 2010 väestönlaskennan mukaan koko kunnallispiirissä asui yhteensä 10 330 henkeä, joista noin kolmannes (3 575 asukasta) Mezenin kaupungissa.
Kaupungissa on lentokenttä, ja seitsemän kilometrin päässä alavirtaan Kamenkassa Mezenjoen vastarannalla on satama. Kaupungissa on pieni satama, muttei kiinteitä laiturirakenteita, joskin paikallisella sahalla on pieni, uitettava lastauslaituri. Rautatieyhteyttä ei ole eikä myöskään suoraa maantieyhteyttä linnuntietä noin 225 km:n päässä sijaitsevaan aluekeskukseen Arkangeliin.
Paikkakunta mainitaan 1500-luvulla novgorodilaisten perustamana nimellä Okladnikova (Окладникова). Paikkakunnalla oli suuri merkitys Venäjän pohjoisosien asuttamisessa, ja 1600-luvulla siellä järjestettiin suuria markkinoita. Vanhauskoisten pappi Avvakum oli karkotettuna maanpakoon kaupunkiin vuosina 1664–1666. Okladnikova yhdistyi vuonna 1780 naapuripaikkakunta Kuznetsovan (Кузнецова) kanssa ja sai kaupungin aseman.
Mezen tunnetaan omintakeisista, usein erityisesti mustalla ja punaisella värillä maalatuista puukäsitöistä.
Edvard VIII

Edvard VIII (Edward Albert Christian George Andrew Patrick David) (23. kesäkuuta 1894 – 28. toukokuuta 1972) oli Yhdistyneen kuningaskunnan kuningas ja sen siirtomaiden valtionpäämies 20. tammikuuta 1936 alkaen, kunnes hän luopui kruunustaan omasta tahdostaan 11. joulukuuta 1936. Hän oli edellisen kuninkaan Yrjö V:n vanhin poika ja toinen Windsor-sukuinen hallitsija.
Edvard VIII luopui kruunusta avioituakseen yhdysvaltalaisen näyttelijättären Wallis Simpsonin kanssa. Simpson oli eronnut kahdesti ja eronnut äskettäin toisesta miehestään. Avioituminen hänen kaltaisensa henkilön kanssa oli 1930-luvun Britanniassa kuninkaalle mahdoton, ja esimerkiksi pääministeri Stanley Baldwin vastusti sitä voimakkaasti. Kuningas oli koko kansainyhteisöä yhdistävä henkilö, ja arveltiin, että avioliitto synnyttäisi levottomuutta merentakaisissa maissa. Edvard VIII:n kruunusta luopumista helpotti se, ettei hänen kruunajaisiaan ollut vielä pidetty. Edvard VIII on vain toinen hallitsija brittimonarkian historian aikana, jolle ei koskaan järjestetty kruunajaisia (ensimmäinen oli Edvard V, joka kuoli 1483).
Häntä pidetään ainoana Yhdistyneen kuningaskunnan tai Englannin monarkkina, joka on luopunut kruunusta vapaaehtoisesti.
Toiminta kruunusta luopumisen jälkeen.
Kruunusta luopumisen jälkeen Edvard lähti ulkomaille, ja kesäkuussa 1937 hän meni naimisiin Wallis Simpsonin kanssa. Pariskunta sai arvonimet Windsorin herttua ja herttuatar. He asuivat seuraavat kaksi vuotta Ranskassa. Toisen maailmansodan ajan Edvard oli Bahaman kuvernööri, ja sieltä herttuapari palasi Ranskaan. Vuonna 1937 he vierailivat Saksassa. Vierailun taka-ajatuksena oli saksalaisten toive, että Edvard toimisi saksalaisten hyväksi tulevassa sodassa. Tiedetään, että hän tunsi paljon sympatiaa natseja kohtaan ja ajatteli heidän olevan karkeita mutta rehtejä. Edvardilla tiedetään olleen natsikytköksiä yhdessä vaimonsa Wallis Simpsonin kanssa. Pariskunnan vierailu 1937 kansallissosialistisessa Saksassa ja Hitlerin tapaaminen herättivät epäilyksiä. 
Liberty Magazine -lehdelle sodan aikana maaliskuussa 1941 antamassaan haastattelussa hän ehdotti Britannian ja Saksan välisiä rauhanneuvotteluja. Natsijohtaja Joseph Goebbels kirjoitti asiasta päiväkirjaansa: “Windsorin herttua on antanut amerikkalaiselle lehdelle haastattelun, jossa hän suorin sanoin kieltää Britannian mahdollisuudet sodan voittamiseen.”
Hän kirjoitti elämästään prinssinä ja kuninkaana kirjan nimeltä "Windsorin herttuan muistelmat".
Kesäkuussa 1967 Windsorin herttua ja herttuatar olivat läsnä herttuan äidin, kuningatar Maryn muistopatsaan paljastustilaisuudessa Marlborough Housessa Lontoossa, mikä osoitti herttuaparin ja kuningasperheen suhteiden lämmenneen.
Windsorin herttua kuoli vuonna 1972 kurkkusyöpään.
Amata Kabua

Amata Kabua (17. marraskuuta 1928 Jabor saari, Jaluitin atolli – 19. joulukuuta 1996 Honolulu, Havaiji, Yhdysvallat) oli Marshallinsaarten ensimmäinen presidentti. Hänet valittiin presidentiksi vuonna 1979. Hän toimi presidenttinä neljä peräkkäistä kautta. Kabua valittiin vuonna 1995 vielä viidennelle kaudelle, mutta hän kuoli seuraavana vuonna havaijilaisessa sairaalassa. Amata Kabuan kuoleman jälkeen hallitus nimitti liikenneministeri Kunio Lemarin tilapäiseksi presidentiksi. Myöhemmin presidentiksi valittiin hänen serkkunsa Imata Kabua.
Kabua opiskeli Havaijilla ja toimi ennen poliittista uraansa oppikoulunopettajana ja koulutarkastajana. Hänet valittiin 1940-luvulla päälliköiden neuvostoon ja vuonna 1958 Marshall-saarten ensimmäiseen kongressiin. Vuosina 1963–1978 hän edusti Marshall-saaria Mikronesian senaatissa. Hän perusti vuonna 1972 poliittisen liikkeen, joka tavoitteli Marshall-saarten itsenäistymisestä Mikronesiasta.
Kabua sanoitti ja sävelsi Marshallinsaarten kansallislaulun, "Forever Marshall Islandsin". Amata Kabuan kansainvälinen lentoasema Majurolla on nimetty hänen mukaansa.
Zelimhan Jandarbijev

Zelimhan Jandarbijev (12. syyskuuta 1952 – 13. helmikuuta 2004) oli myös kirjailijana tunnettu tšetšeenipoliitikko. Hän toimi kansainvälisesti tunnustamattoman separatistisen Itškerian tšetšeenitasavallan varapresidenttinä Džohar Dudajevin kaudella. Kun Dudajev kuoli Venäjän armeijan iskussa 21. huhtikuuta 1996, Jandarbijevistä tuli perustuslain mukaisesti Itškerian tšetšeenitasavallan presidentti.
27. tammikuuta 1997 järjestetyissä presidentinvaaleissa Itškerian seuraavaksi presidentiksi valittiin Aslan Mashadov. Myös Jandarbijev oli ehdokkaana, mutta hän sai vain kymmenen prosenttia äänistä.
Jandarbijev kuoli autopommi-iskussa Dohassa, Qatarissa 13. helmikuuta 2004. Samalla hänen 12-vuotias poikansa loukkaantui vakavasti ja kaksi henkivartijaa sai surmansa. Qatarin oikeuslaitos tuomitsi kaksi Venäjän liittovaltion turvallisuuspalvelun FSB:n agenttia teosta elinkautiseen vankeuteen. Vangitut luovutettiin Venäjälle tammikuussa 2005. Helmikuussa ilmoitettiin, etteivät he enää olleet vankilassa.
Yrjö V

Yrjö V ("George Frederick Ernest Albert)"; (3. kesäkuuta 1865 – 20. tammikuuta 1936) oli Ison-Britannian ja Irlannin yhdistyneen kuningaskunnan kuningas, Intian keisari ja Britannian siirtomaiden valtionpäämies vuosina 1910–1936.
Hän oli Saksi-Coburg-Gotha-suvun viimeinen brittiläinen monarkki, joka vaihtoi ensimmäisen maailmansodan aikana vuonna 1917 saksalaisperäisen suvun nimen brittiläisemmäksi Windsoriksi.
Suku ja koulutus.
Isoäitinsä kuningatar Viktorian hallituskaudella syntynyt Yrjö oli Walesin prinssi Albert Edwardin ja prinsessa Alexandran toiseksi vanhin poika ja kolmas Britannian valtaistuimen perimysjärjestyksessä isänsä ja vanhemman veljensä prinssi Albert Victorin jälkeen. Yrjö V muistutti ulkonäöltään paljon serkkuaan Venäjän keisari Nikolai II:ta.
Vuosina 1877–1892 Yrjö palveli kuninkaallisen laivaston palveluksessa, kunnes hänen vanhempi veljensä kuoli alkuvuodesta 1892. Se teki hänestä kruununperijän. Kuningatar Viktorian kuoltua vuonna 1901 Yrjön isästä tuli Britannian monarkki nimellä Edvard VII ja Yrjöstä tehtiin Walesin prinssi. Hänestä tuli kuningas isänsä kuoltua vuonna 1910.
Hallitsijana.
Yrjön hallituskaudella nousi puheenaiheeksi sosialismi, kommunismi, fasismi, irlantilainen tasavaltalaisuus ja Intian itsenäisyysliike, jotka kaikki muuttivat radikaalisti Brittiläisen imperiumin poliittista maisemaa, joka itse saavutti alueellisen huippunsa 1920-luvun alussa. Ensimmäisen maailmansodan (1914–1918) seurauksena hänen serkkujensa Nikolai II:n ja Vilhelm II:n valtakunnat kaatuivat samalla kun Brittiläinen imperiumi laajeni. Vuonna 1917 Yrjö V vaihtoi kuninkaallisen perheen nimen Saksi-Coburg-Gothasta Windsoriksi, saksalaisvastaisen mielipiteen seurauksena.
Yrjö V aloitti vuonna 1932 nykyaikaan jatkuneen monarkin pitämän joulupäivän radiopuheen perinteen.
Yrjö kärsi terveysongelmista suuren osan loppuhallituskautensa ajan. Hänen kuoltuaan tammikuussa 1936 hänen seuraajakseen tuli hänen vanhin poikansa Edvard VIII. Edvard luopui kruunusta saman vuoden joulukuussa, ja hänen seuraajakseen tuli hänen nuorempi veljensä Albert, joka otti käyttöön hallitsijanimen Yrjö VI.
Kuninkaan suhde vanhimpaan poikaansa Edvardiin huononi ajan myötä. Vuonna 1935 Yrjö sanoi manasi Edvardin tulevaa lyhyttä valtakautta seuraavasti: "kun minä olen kuollut, poika turmelee itsensä 12 kuukaudessa [...] Rukoilen Jumalalta, ettei vanhin poikani koskaan mene naimisiin tai saa lapsia, ja ettei mikään tulee Bertien ja Lilibetin sekä valtaistuimen väliin".
Avioliitto ja jälkeläiset.
Hän oli naimisissa vuodesta 1893 lähtien Mary Teckin kanssa, ja heille syntyi kuusi lasta.
Yrjö V:n nuorin lapsi prinssi John oli ilmeisesti autistinen ja hän sai toistuvia epileptisiä kohtauksia, joista yhteen hän myös kuoli vain 13-vuotiaana.
Kunnianosoituksia.
Brittiläiset.
Hallitsijana Yrjö V oli seuraavien brittiläisten ritarikuntien suurmestari:
Lähde:
Imata Kabua

Imata Kabua (20. toukokuuta 1943 – 18. syyskuuta 2019 Honolulu, Yhdysvallat) oli Marshallinsaarten toinen presidentti. Hän on kotoisin Kwajaleinin atollilta.
Kabua valittiin presidentiksi 14. tammikuuta 1997. Hänen edeltäjänsä oli ollut hänen serkkunsa Amata Kabua, joka kuoli kesken presidenttikautensa. Vuonna 2000 Imata Kabuaa seurasi presidentin virassa Kessai Note.
Theodora (500-luku)

Theodora (noin 500 – 548) oli Bysantin keisarinna vuodesta 527 kuolemaansa asti. Hän oli keisarin Justinianus I:n vaimo.
Theodora syntyi Konstantinopolin alimpaan luokkaan, hänen isänsä oli sirkuksen karhunhoitajana. Vuonna 525 Theodora meni naimisiin Justinianuksen kanssa, joka oli tuolloin "magister militum praesentalis" Konstantinopolissa. Kun Justinianuksesta tuli keisari vuonna 527 hän teki Theodorasta kanssahallitsijansa.
Tärkein lähde Theodoran elämästä on historioitsija Prokopioksen "Salattu historia".
Joensuun yliopisto

Joensuun yliopisto (lyhenne JoY) oli vuosina 1969–2009 toiminut suomalainen yliopisto. Vuoteen 1984 saakka yliopiston nimenä oli "Joensuun korkeakoulu". Vuoden 2010 alusta Joensuun yliopisto yhdistyi Kuopion yliopiston kanssa Itä-Suomen yliopistoksi.
Yliopistolla oli kampukset Joensuussa ja Savonlinnassa. Lisäksi Ilomantsin Mekrijärvellä oli yliopiston tutkimusasema.
Opiskelijoita oli noin 8 300, joista 1 100 Savonlinnassa. Henkilökuntaa oli noin 1 400, joista 170 Savonlinnassa. Yliopiston viimeisenä rehtorina toimi professori Perttu Vartiainen ja vararehtorina professori Teuvo Pohjolainen.
Elokuun alussa 2006 yliopistossa toteutettiin hallintorakenneuudistus, mikä muutti jonkin verran tiedekuntarakennetta ja laitosten sijainteja.
Koulutusalat.
Joensuun yliopisto järjesti perus- ja jatkotutkintokoulutusta kahdeksalla koulutusalalla: 
Tiedekunnat ja erillislaitokset.
Joensuun yliopistossa oli kahdeksan tiedekuntaa:
Lisäksi Joensuun yliopistossa oli yhdeksän erillislaitosta:
Oiva

Oiva on suomalainen miehen etunimi. Se kuuluu 1800-luvun lopulla vakiintuneeseen nimityyppiin, johon kuuluvat nimet kuvastavat lapselle toivottuja hyviä ominaisuuksia. Nimi juontuu hyvää, kelpoa, mainiota, oivallista jne. tarkoittavasta suomen kielen sanasta "oiva". Oivan nimipäivä on 29. toukokuuta. Oiva esiintyi Kansanvalistusseuran kalenterissa vuonna 1883 ja H. A. Reinholmin nimiehdotuksena vuonna 1879. Vuonna 1908 se otettiin nimipiväkalenteriin. Aluksi sitä annettiin paljon kummallekin sukupuolelle, mutta pian se vakiintui miesten nimeksi. Se oli suosittu nimi 1910-luvulta 1940-luvulle Tämän jälkeen nimen suosio laski, mutta 2000-luvulla on vähän noussut. Vuoden 2019 loppuun mennessä nimi Oiva on Digi- ja väestötietoviraston tietojen mukaan annettu 14 291 henkilölle. Heistä 183 on naisia, jotka kaikki ovat syntyneet ennen vuotta 1940. Oivan sisarnimi on Oivi.
Jevgeni Pljuštšenko

Jevgeni Viktorovitš Pljuštšenko (, s. 3. marraskuuta 1982 Solnetšnyi, Habarovskin aluepiiri, Venäjä) on venäläinen taitoluistelija. Kansainvälisesti hänet tunnetaan nimellä Evgeni Plushenko.
Lapsuus ja uran alkuvaiheet.
Pljuštšenko aloitti luistelemisen nelivuotiaana. Perhe muutti Volgogradiin, josta hän muutti 11-vuotiaana Pietariin Aleksei Mišinin valmennettavaksi. Vuonna 1997 hän voitti taitoluistelun nuorten maailmanmestaruuden. Vuonna 1998, ollessaan vasta 15-vuotias, hän menestyi aikuisten arvokisoissa saaden EM-hopeaa ja MM-pronssia.
Ura.
Pljuštšenko on nelinkertainen olympiamitalisti: kultaa Torinon talviolympialaisissa 2006 ja Sotšissa 2014 joukkuekilpailussa sekä hopeaa Salt Lake Cityssä 2002 ja Vancouverissa 2010. Hän on myös kolminkertainen maailmanmestari (2001, 2003 ja 2004), seitsenkertainen euroopanmestari (2000, 2001, 2003, 2005, 2006, 2010 ja 2012) sekä kymmenkertainen Venäjän-mestari (1999–2002, 2004–2006, 2010 ja 2012-2013).
Torinon olympiavoiton jälkeen, keväällä 2006, Pljuštšenko vetäytyi kilpajäiltä, joilla hänet nähtiin seuraavan kerran vasta syksyllä 2009, yli kolmen ja puolen vuoden tauon jälkeen.
Vancouverin olympialaisten jälkeen, kesäkuussa 2010 kansainvälinen luisteluliitto ISU epäsi Pljuštšenkolta kilpailuoikeuden ISU:n alaisiin kilpailuihin tämän rikottua ISU:n kelpoisuussääntöä osallistumalla ammattilaisnäytöksiin ilman Venäjän taitoluisteluliiton lupaa. Kilpailukielto astui voimaan valitusajan umpeuduttua, koska Pljuštšenko ei valittanut päätöksestä. ISU purki yksimielisellä päätöksellään kilpailukiellon 12. kesäkuuta 2011 .
Pljuštšenko oli ensimmäinen luistelija, joka teki kilpailussa neloistulppi-kolmoistulppi-kaksoisritti- ja neloistulppi-kolmoistulppi-kolmoistulppi-yhdistelmät. Hän on harjoituksissa tehnyt onnistuneesti myös neloislutzin, mutta ei ole tehnyt sitä toistaiseksi kilpailuissa.
Oman luistelu-uransa jälkeen Pljuštšenko on valmentanut muita. Aljona Kostornaja ja Aleksandra Trusova siirtyivät vuonna 2020 Pljuštšenkon valmennettavaksi Eteri Tutberidzen tallista mutta palasivat seuraavana vuonna.
Jään ulkopuolella.
18. kesäkuuta 2005 Pljuštšenko meni naimisiin sosiologian opiskelijan Marija Ermakin kanssa, ja heille syntyi vuotta myöhemmin poika Jegor Jevgenjevitš. Pariskunta erosi helmikuussa 2008. Syyskuussa 2009 Pljuštšenko avioitui Yana Rudkovskajan kanssa.
Pljuštšenko nähtiin vuoden 2008 Eurovision laulukilpailussa yhdessä laulaja Dima Bilanin ja viulisti Edvin Martonin kanssa, Bilanin esittäessä Venäjän voittokappaleen ”"Believe"”. Lavalle oli asetettu pieni pala synteettistä jäätä, jolla Pljuštšenko luisteli osana esitystä. Pljuštšenko on myös tehnyt Edvin Martonin kanssa pitkään yhteistyötä kilpailumusiikkien osalta ja he ovat esiintyneet yhdessä luistelunäytöksissä.
Kun Venäjän hyökkäys Ukrainaan 2022– sai aikaan urheiluboikotteja, Pljuštšenko kommentoi tilannetta harmistuneena sosiaalisessa mediassa, ja vakuutti tukeaan Vladimir Putinille.
Sambasunda

Sambasunda on indonesialainen yhtye, jonka musiikissa on vaikutteita perinteisestä indonesialaisesta musiikista ja brasilialaisesta sambasta. Yhtyeessä on neljätoista jäsentä.
Ismet Ruchimat perusti Sambasundan vuonna 1990 Bandungissa, Jaavan saarella. Yhtyeen ensimmäinen levy, "Sambasunda", julkaistiin vuonna 1998. Yhtyeen nimi oli vielä tällöin "CBMW". Pian nimi kuitenkin muutettiin nykyiseen muotoonsa.
Arorae

Arorae on atolli Kiribatissa lähellä päiväntasaajaa. Se kuuluu Gilbertsaarten ryhmään ja on sen eteläisin saari. Sen pinta-ala on noin 7,5 neliökilometriä ja saarta asutti noin 1 011 asukasta vuonna 2015, joista 99 % on protestantteja. Saaren suurimmat kylät ovat Roreti, Tamaroa ja Taribo.
Mikronesialaiset ovat asuttaneet Aroraeta useiden vuosisatojen ajan. Ensimmäinen saaren löytänyt eurooppalainen oli eräs brittiläinen kapteeni vuonna 1809.
Kiritimati

Kiritimati on atolli Kiribatissa, Tyynellämerellä. Sitä kutsutaan joskus Joulusaareksi. Sitä ei kuitenkaan tule sekoittaa Intian valtamerellä sijaitsevaan Australialle kuuluvaan Joulusaaren alueeseen.
Kiritimati on pinta-alaltaan maailman suurin koralliatolli sen pinta-alan ollessa 321 km². Se käsittää yli 70 % Kiribatin maapinta-alasta. Kiritimatissa oli lähes 6 500 asukasta vuonna 2015.
Ydinkokeet.
Yhdistynyt kuningaskunta teki lukuisia ydinkokeita Joulusaarilla vuosina 1952–1962. Säteilylle altistuivat paikallisten asukkaiden lisäksi brittisotilaat, jotka ovat kertoneet, ettei heille annettu juuri mitään suojavarusteita heidän altistuessaan ydinräjähdyksille. Ydinasekokeissa altistuneet brittisotilaat vaativat vuonna 2007 lääketieteellisiä tutkimuksia kokeiden vaikutuksista terveyteensä. Tutkimuksilla he toivovat saavansa tukea korvausvaatimuksilleen. Heidän perheensä ovat kärsineet muun muassa ihosyövästä ja muista ydinkokeiden säteilyn terveyshaitoista, joka on johtanut geneettisiin muutoksiin paikalla olleissa. Saarella olleita sotilaita oli elossa vuonna 2007 yli 900.
MSN

MSN (alkujaan The Microsoft Network) on Microsoftin 24. elokuuta 1995 julkaisema BBS-palvelu, myöhemmin myös Internet-palveluntarjoaja ja web-portaali (aluksi toimi rinnakkaisena verkkona Internetille), joka julkaistiin samaan aikaan kuin Windows 95. Sittemmin MSN:ään on liitetty Microsoftin Outlook-sähköpostipalvelu ja Skype-pikaviestiohjelma, sekä monia muita Microsoftin palveluita. Alkuperäisessä The Microsoft Networkissa oli objektipohjainen käyttöliittymä, jollaisen oli alun perin tarkoitus korvata emo-Windowsin käyttöliittymärakenteet tiedostojärjestelmää myöten (so. luoda tiedostojärjestelmä, jossa ei viitata suoraan levyllä oleviin tiedostoihin, vaan virtuaaliobjekteihin, joihin tietoa voi yhdistyä monesta lähteestä). Se ei kuitenkaan pystynyt kilpailemaan avoimen Internetin kanssa, joten vuosituhannen vaihteeseen mennessä se korvattiin samannimisellä WWW-palvelulla.
MSN on ollut yhdeksällä miljoonalla rekisteröityneellä käyttäjällään Yhdysvaltojen toiseksi suurin Internet-yhteisö, heti Time Warnerin AOL:n (26,5 miljoonaa) jälkeen.
Alexa Internet -käyttäjäbarometrin mukaan MSN.com oli toiseksi vierailluin englanninkielinen sivusto Internetissä Yahoo!:n jälkeen osittain siksi, että sivu on Internet Explorer -selaimen oletusaloitussivu. MSN sai uuden ilmeen vuoden 2009 aikana jonka suurin muutos oli linkkien vähentäminen puolella. Vuonna 2010 MSN:n kotisivuilla vierailee noin 600 miljoonaa käviää kuukausittain, joista melkein 100 miljoonaa pelkästään Yhdysvalloista.
MSN-palvelut siirtyivät osittain ensin Windows Live -tuotemerkin alle ja myöhemmin Windows Essentials perheeseen vuonna 2013.
30. syyskuuta 2014 Microsoft uudisti MSN-sivustoa antaen sille samanlaisen ilmeen kuin muillakin Microsoftin tuotteilla (kuten Bing ja Office).
Windows Live.
Osa MSN:n palveluista siirrettiin vuosien 2005 ja 2006 aikana Windows Live brändin alaisuuteen. Tämä oli osa strategiaa jolla parannettiin verkkopalveluja liittämällä ne Windows nimeen. Uusi bränfi tarkoitti uusia nimiä suurimmalle osalle MSN tuotteista:
Termiä "MSN" tai "mese" käytetään yleisesti synonyyminä Windows Live Messengerille, eli entiselle MSN Messengerille. Näiden yhteys on se, että käyttääkseen Messengeriä, tulee käyttäjillä olla Microsoft-tili (alun perin Microsoft Passport, sitten niminä ovat toimineet .NET Passport, vähän aikaa Microsoft Passport Network ja Windows Live ID), jota muun muassa Messenger, Hotmail, Xbox Live ja Zune käyttävät.
Tytäryhtiöitä.
Microsoft on yhteistyössä muiden suurien yritysten kanssa saadakseen MSN:ään parempia palveluita.
Arequipa

Arequipa on Perun toiseksi suurin kaupunki Liman jälkeen. Se on Arequipan alueen pääkaupunki. Arequipa sijaitsee Andien vuoristossa. Vuoden 2017 väestönlaskennassa kaupungissa oli noin 1 000 000 asukasta.
Arequipassa on muun muassa kaksi yliopistoa, "Universidad Nacional de San Agustín de Arequipa" sekä "Universidad Católica de Santa María".
Kaupungin historiallinen keskusta on Unescon maailmanperintökohde.
Kaupunki on perustettu 1540, ja suuri osa sen keskustasta on rakennettu 1600-luvulla. Siellä italialainen barokki yhdistyy espanjalaiseen metallityöhön ja paikalliseen luovuuteen. Monien rakennusten materiaalina on "sillar", hohtavan valkoinen vulkaaninen kivi, jonka on antanut kaupungille lempinimen "La Ciudad Blanca" eli valkea kaupunki.
23. kesäkuuta 2001 Arequipassa sattui maanjäristys, jonka voimakkuus oli jopa Mw 8,4.
Ystävyyskaupungit.
Arequipalla on viisi ystävyyskaupunkia:
Elrondin neuvosto

Elrondin neuvosto oli fiktiivinen tapahtuma J.R.R. Tolkienin kirjassa "Taru sormusten herrasta". Elrondin neuvosto oli salainen neuvonpito, jonka kutsui koolle Elrond Puolhaltia Rivendelliin, jotta voitaisiin päättää mitä Valtasormukselle tehtäisiin. 
Neuvonpito pidettiin "Taru sormusten herrasta" -kirjan ensimmäisessä osassa "Sormuksen ritarit".
He, jotka olivat neuvonpidossa, olivat saapuneet Rivendelliin erilaisia teitä pitkin, mutta kaikki olivat huolissaan mitä Suurimmalle Sormukselle tapahtuisi ja miten se vaikuttaisi Keski-Maan kansoihin.
Tärkeitä osannottajia neuvonpidossa olivat.
Neuvonpidossa Bilbo ja Gandalf kertoivat Sormuksen koko tarinan. Boromir halusi ottaa Sormuksen ja käyttää sitä Minas Tirithin puolustukseen, mutta Elrond ja Gandalf kertoivat että Sormus, jonka takoi Sauron itse, tuhoaisi jokaisen joka sitä yritti käyttää. Gandalf tunsi pakolliseksi kertoa Sormuksen kuvaus mustalla kielellä, ja sai Elrondin vihat päälleen. 
Lopulta päätettiin että ainoa tapa päästä Sauronista ja Sormuksesta eroon oli heittää se Tuomiorotkoon, joka sijaitsi Tuomiovuorella.
Sitten täytyi päättää kuka ottaisi Sormuksen taakakseen. Bilbo tarjoutui lopettamaan sen minkä oli aloittanut, mutta Gandalf sanoi ettei Bilbolle enää voinut antaa Sormusta. Lopulta Frodo yllätti kaikki, mukaan lukien itsensä, viemään Sormuksen. Hetken ajateltuaan Elrond hyväksyi tämän. Tässä kohtaa Sam tuli pois piilostaan, liittyäkseen Frodon seuraan, ja koska heitä oli vaikea erottaa toisistaa Elrond hyväksyi tämänkin. 
Se seikka että ketkä lähtisivät Frodon mukaan (myöhemmin tunnettu nimellä Sormuksen Saattue) päätettiin myöhemmin, vaikkakin elokuvassa Saattue muodostettiin jo Neuvonpidon lopussa, ja Merri ja Pippinkin olivat salakuunnelleet ja vaativat päästä Frodon mukaan.
Packard

Packard oli yhdysvaltalainen automerkki, joka tunnettiin aikaisemmin, ensimmäisen valmistamansa auton aikoihin vuonna 1899, nimellä Ohio Automobile Co. Se vaihtoi nimekseen Packard Motor Car Company vuonna 1903. Tuona vuonna yhtiön autotehdas siirrettiin yhtiön kotikylästä Ohion Warrenista Michiganin Detroitiin, koska detroitlaiset sijoittajat olivat ostaneet enemmistön osakkeista. Yhdistyttyään Studebaker-yhtiön kanssa Packard oli yksi harvoista täysin itsenäisistä yhdysvaltalaisista autovalmistajista. Packard lopetti toimintansa vuonna 1958, mutta keräilijät osoittavat valmistajan autoihin yhäkin suurta mielenkiintoa. Packard-autoja myytiin tunnuslauseella "Ask the Man who Owns One", joka tarkoittaa "kysy häneltä, joka sellaisen omistaa." Ensimmäiseen maailmansotaan mennessä Packard valmisti myös moottoreita lentokoneisiin ja veneisiin. Kaikkiaan Packard-autoja tehtiin noin 1,6 miljoonaa kappaletta, joista lähes puolet (noin 710 000 kappaletta) vuosina 1946–1958.
V12-moottori.
Kesäkuussa 1915 esitelty Packard Twin Six oli ensimmäinen Yhdysvalloissa valmistettu 12-sylinterinen auto. Twin Sixissä on 6821 cm³ eli 421.4 kuutiotuuman V12-moottori. Moottorin sylinterien V-kulma on 60° ja suurin teho 65,6 kW (89 hv eli 88 hp) moottorin kierrosluvulla 2600. Packard Twin Six-mallia valmistettiin vuosina 1915-1923 yhteensä 30 941 yksilöä.
Packard alkoi valmistaa 1930-luvulla jälleen 12-sylinteristä Packard Twelve -mallia, jota valmistettiin vuosina 1932-1939 kaikkiaan vain 5811 yksilöä.
Packard Suomessa.
Packardin maahantuojana Suomessa toimi Autola Oy vuodesta 1924 siihen saakka, jolloin merkin valmistus lopetettiin. Packard oli hankintahinnaltaan melko kallis ja sen omistajiin lukeutuikin mm. tehtaiden johtajia, lääkäreitä, pankinjohtajia ja varakkaita tilanomistajia. Yksi Packard oli tasavallan presidentin virka-autona Lauri Kr. Relanderin ja P. E. Svinhufvudin kausilla ja myös marsalkka Mannerheim omisti kaksi Packardia. Suomeen tuotiin kaikkiaan runsaat 600 Packard-autoa kolmenkymmenen vuoden aikana, suurin osa niistä 1920- ja 1930-luvuilla. Suomen ajoneuvorekisterissä oli vuoden 1954 lopussa 492 Packard-henkilöautoa sekä muutama Packard-kuorma-auto. Yhteispohjoismaiseen Nordic Packard Owners Clubiin kuuluu jäseniä Suomesta, Ruotsista, Norjasta ja Tanskasta.
Led Zeppelin II

Led Zeppelin II on rockyhtye Led Zeppelinin toinen albumi. Se julkaistiin 22. lokakuuta 1969. Albumista tuli yksi Led Zeppelinin suosituimmista ja sitä pidetään eräänlaisena heavy metalin edelläkävijänä. Levyn aloittava "Whole Lotta Love" ei ollut kaikkien arvostelijoiden mieleen, mutta suuri yleisö oli eri mieltä: kappaleesta tuli Led Zeppelinin suurin hitti. Se nousi Billboardin neljännelle sijalle tammikuussa 1970. Muita tunnettuja kappaleita albumilta ovat mm. "Moby Dick", "Ramble On", "Heartbreaker" ja "Living Loving Maid (She's Just a Woman)".
Listasijoitukset.
Albumi
Billboard Music Charts (Pohjois-Amerikka) - singlet
Itsepuolustuslaji

Itsepuolustuslaji-, kamppailulaji- ja taistelulaji-termit kuvaavat lajeja, joiden tarkoituksena on opettaa taitoja, joita henkilö käyttää joko itsepuolustukseen, eli puolustautumiseen fyysiseltä hyökkäykseltä, suorittaakseen hyökkäyksen tai kilpaillakseen lajissa.
Termit ovat epämääräisiä, kiistanalaisia ja osin rinnakkaisia; jäljempänä karkea jako termien eroista. Useat lajit sisältävät piirteitä kaikista tai joistakin termien määritteistä. Jokainen laji itse yleensä määrittelee tarkemmin lajin tarkoituksen ja ideologian, mihin laji pohjautuu.
Taistelulaji.
Taistelulajien perimmäinen tarkoitus on vastustajan vahingoittaminen, usein jopa tappaminen. Taistelulajit kuuluvat oleellisesti sodankäynnin historiaan, ja taistelulajien tekniikoissa on paljon jäljellä muun muassa miekka- ja keihästekniikoita. Useiden maiden asevoimissa opetetaan edelleen jotakin taistelulajia.
Useimpien nykyisten lajien perusta on jossakin taistelulajissa, joka on vanhin lajityypeistä. 
Itsepuolustuslaji.
Itsepuolustuslaji on ”lievennetty” taistelulaji, jossa pääasiallinen tarkoitus on vain oman (tai toisen henkilön) fyysisen koskemattomuuden suojaaminen. Lajeissa on suuria eroja tekniikoiden kovuudessa, niiden ollessa lievimmillään vain torjuntoja ja kovimmillaan hyökkääjää vakavasti vahingoittavia.
Kamppailulaji.
Kamppailulaji on ensisijaisesti kamppailu-urheilussa kilpailemiseen tarkoitettu laji. Sen säännöt, tekniikat ja luonne on luotu siten, että lajissa on mielekästä ja turvallista kilpailla. Niitä voi kuitenkin ylemmillä arvoilla soveltaa itsepuolustuksena.
Kamppailulajeista nyrkkeilystä, karatesta, miekkailusta, painista, taekwondosta ja judosta on tullut olympialajeja.
Vaikeasti määriteltäviä lajeja.
Jotkut lajeista eivät oman määritelmänsä mukaisesti sovi oikein mihinkään kolmesta luokasta, vaan muodostavat omaan filosofiaansa pohjautuvan lajin.
Eri japanilaisista kamppailu- ja itsepuolustuslajeista ja muista taistelulajeista johdetut taidot puolestaan muodostavat yhdessä oman kiinteän filosofisen näkemyksen jakavan kokonaisuutensa: budōlajit.
Kwajalein

Kwajalein on Marshallinsaariin kuuluva atolli Tyynellä valtamerellä. Kwajalein on yksi maailman suurimmista koralliatolleista. Atolli muodostuu 97 pienestä saaresta, joista suurin on Kwajalein. Muihin saariin kuuluvat muun muassa Ebeye, Meck, Roi-Namur, Bigej, Legan, Little Bustard sekä Nell. Marshallinsaarten toinen presidentti, Imata Kabua oli kotoisin Kwajaleinin atollilta. Atollien asukasluku oli 11 408 vuonna 2011.
Toisen maailmansodan aikana yhdysvaltalaiset ja japanilaiset kävivät alueella taisteluita. Atollin suurimmalla saarella Kwajaleinilla sijaitsee Yhdysvaltain maavoimien avaruus- ja ohjuspuolustuskeskukseen kuuluva, presidentti Ronald Reaganin mukaan nimetty ohjustorjunnan koealue. Siellä on tehty toisen maailmansodan päättymisestä asti ohjuskokeita liittyen muun muassa Yhdysvaltain ohjuspuolustusohjelmaan. Kwajaleinin saarella sijaitsee myös Lockheed Martinin tutka-asema, jolla jäljitetään Maata kiertävää avaruusromua. Tukikohdassa työskentelee noin 1 400 amerikkalaista. Kwajaleinin lisäksi Yhdysvallat on vuokrannut käyttöönsä atollilta kymmenen muuta saarta. Amerikkalainen yritys SpaceX on käyttänyt Omelekin saarta Falcon 1 -rakettiensa laukaisupaikkana.
Kolmen kilometrin päässä Kwajaleinin tukikohtasaaresta sijaitsee Ebeyen saari, joka on yksi maailman tiheimmin asutuista paikoista. 0,32 neliökilometrin saarella asuu noin 11 000 ihmistä, joista noin tuhat käy töissä Yhdysvaltain tukikohdassa.
10 (luku)

Luku 10 keskitettynä&lt;br&gt;kolmiolukuna
10 (kymmenen) on luonnollinen luku, jota edeltää luku yhdeksän ja seuraa luku 11. Sana kymmenen on omaperäinen suomensukuisissa kielissä. Aikaisemmin on käytetty perusmuotona sanaa "kymmen".
Sergei Makarov (jääkiekkoilija, 1958)

Sergei Mihailovitš Makarov (, s. 19. kesäkuuta 1958 Tšeljabinsk, Venäjän SFNT, Neuvostoliitto) on venäläinen entinen jääkiekkoilija, olympiavoittaja ja maailmanmestari. Hän oli Neuvostoliiton maajoukkueen kuuluisan Krutov–Larionov–Makarov-ketjun oikea hyökkääjä. Myös hänen isoveljensä Nikolai Makarov oli tunnettu jääkiekkoilija.
Ura.
Makarov aloitti pelaamisen ”tehdasjoukkue” Tšeljabinskin Traktorissa, josta hän siirtyi Moskovan TsSKA:han.
NHL-ura.
Makarov pelasi yli 400 NHL-ottelua vuosina 1989–1996. Calgary Flames varasi Sergei Makarovin vuonna 1989. Makarovilla oli alussa ongelmia kielen kanssa ja sopeutumisessa uuteen pelikulttuuriin, mutta Makarov sai NHL-liigan parhaan tulokkaan palkinnon kaudella 1989–1990, ollessaan jo 31-vuotias. Myöntö herätti keskustelua jakoperusteista. Hän oli vaikeuksissa valmentaja Terry Crispin kanssa.
Seuraavana kautena Makarov pääsi pelirytmiin ja teki 79, 70 ja 57 pistettä kausina 1990–1993. Hänet myytiin ennen kauden 1993–1994 alkua Hartford Whalersiin ja edelleen San Jose Sharksiin, jossa hän sai pelata entisen ketjukaverinsa Igor Larionovin kanssa. Makarov oli San Jose Sharksin ensimmäinen 30 maalia yhdellä kaudella tehnyt pelaaja. Kaudella 1995–1996 hänet pudotettiin joukkueesta. Kaudella 1996–1997 hän pelasi vielä joitain otteluita Dallas Starsissa ja Sveitsin Fribourgissa.
Pelaajana.
Makarov oli taitava mailankäsittelijä ja erityisen nopea luistelija. Hän pystyi taitaviin harhautuksiin ja oli hyvä maalintekijä. Hän oli ketjunsa paras maalintekijä sekä seura- että maajoukkueessa. Makarovin ensimmäiset aikuisten arvokisat olivat vuoden 1978 MM-kisat, ja viimeiset vuoden 1991 MM-kisat. Maajoukkueessa hän pelasi myös kolme kertaa World Cupin edeltäjässä Kanada-cupissa (1981, 1984, 1987) ja on Wayne Gretzkyn jälkeen kaikkien aikojen toiseksi tehokkain pelaaja Kanada/World Cupin historiassa. Makarov oli myös voittamassa Challenge Cupia 1979, jossa Neuvostoliiton maajoukkue voitti NHL-pelaajista kootun joukkueen kolmen ottelun sarjassa voitoin 2-1. Makarov teki maalin sarjan viimeisessä, 6-0 päättyneessä ottelussa.
BK-46

BK-46 (Bollklubben-46) on vuonna 1946 perustettu karjaalainen palloiluseura. Seuran lajeina ovat käsipallo ja jalkapallo, ja sillä on laaja junioritoiminta molemmissa lajeissa. Käsipallossa BK-46 on voittanut miesten SM-kultaa 23 kertaa ja naisten Suomen Cupin kerran. 
Historia.
BK-46 perustettiin 1946 ja lajeja olivat alusta alkaen käsipallo ja jalkapallo. Vuonna 1974 seuran toiminta lopetettiin kokonaan, muun muassa heikon taloustilanteen takia. Pian sen jälkeen toiminta käynnistettiin taas, mutta kahdella itsenäisellä jaostolla.
Jalkapallo.
BK-46:n miesten jalkapallojoukkue pelaa Nelosessa, jonne se putosi kauden 2020 päätteeksi. Seura pelasi yhden kauden (2020) verran Kolmosta, sitä ennen se pelasi Kakkosessa, jonne se oli noussut kaudeksi 2010. Aikaisemmin BK-46 on pelannut myös nykyistä Ykköstä vastaavalla sarjatasolla neljä kautta vuosina 1957, 1961 ja 1968–1969. BK pelaa kotiottelunsa Karjaalla, Karjaan keskuskentällä.
Käsipallo.
Käsipallossa BK-46:n miehet ovat voittaneet SM-kultaa 23 kertaa, saaneet kuudesti hopeaa ja viidesti pronssia. Seuran tunnetuimpia pelaajia ovat Mikael Källman ja Jan Rönnberg. Naisissa joukkue on yltänyt Suomen cupissa mestaruuteen vuonna 2006. Naisten SM-sarjassa se on saavuttanut kahdesti hopeaa ja neljä kertaa pronssia. BK-46:n miesten käsipallojoukkueella on peräkkäisten voittojen ennätys kaikki Suomen miesten palloilulajit huomioiden. Se voitti vuosina 1984–1987 yhteensä 63 peräkkäistä pääsarjaottelua ja yhteensä 70 virallista kotimaista (pääsarja ja cup) ottelua.
 ... = ei tietoa
 – = ei osallistunut
Atomikello

Atomikello on kello, joka käyttää atomien resonanssitaajuuksia ajan mittaamiseen. Ne ovat kaikkein tarkimpia kelloja. 
Maailman tarkin kello on atomikello, joka jätättää tai edistää yhden sekunnin 40:ssä miljardissa vuodessa.
Ensimmäinen atomikello rakennettiin Britannian Kansallisessa fysiikan laboratoriossa vuonna 1955.
Ensimmäiset atomikellot olivat masereihin kytkettyjä laitteita. Nykyiset atomikellot perustuvat modernimpaan fysiikkaan kuten kylmiin atomeihin eli cesiumatomeihin, joiden lämpotila on pudotettu liki absoluuttiseen nollapisteeseen ja atomiryppäisiin eli sähköisessä vuorovaikutuksessa oleviin atomeihin. Atomikellojen aikavirhe on noin sekunnin miljardisosa vuorokaudessa. Atomikellot eivät ole radioaktiivisia.
Cesiumatomikello altistaa cesiumatomit mikroaalloille, kunnes ne resonoivat resonanssitaajuudellaan, ja sitten se laskee vastaavat värähtelyt kellojaksoina.
Atomikelloihin voivat vaikuttaa ympäristötekijät, ja yksinkertaisimpien kellojen käyttämät menetelmät ovat hyvin riippuvaisia ympäristöstä. Parhaat kellot ovat metrologisia primäärinormaaleja, joita on kaikkiaan alle kaksikymmentä koko maailmassa ja joihin vaikuttavat ainoastaan lämpösäteily ja magneettikentät. Suhteellinen epävarmuus on pienin eli sekunti sadassa miljoonassa vuodessa radiotaajuuksisissa cesiumkelloissa. 
Kelloihin – kuten itse ajan kulumiseen – vaikuttavat suhteellisuusteorian mukaisesti kellon nopeus ja painovoima. Kellojen vertailun mahdollistamiseksi sekunti määritellään keskimerenpinnan tasossa. Suhteellisuusteorian mukaiset korjaukset on otettava huomioon GPS-satelliittien atomikellojen toiminnassa.
Suomen virallista aikaa ylläpidetään kolmella atomikellolla Otaniemessä sijaitsevassa VTT:n kansallisessa metrologialaitoksessa. VTT:n aikalaboratorion kellot ovat mikroaaltoalueella toimivia vetymaserkelloja. Uusin niistä on sveitsiläinen, kaksi vanhempaa venäläisiä. Ne heittävät laskennallisesta maailmanajasta tyypillisesti 10–20 nanosekuntia kuukaudessa. Näiden kellojen avulla Suomi osallistuu maailmanajan ylläpitämiseen, samoin kuin noin 80–90 muuta metrologian laboratoriota eri puolilta maailmaa. VTT MIKES kehittää uuden sukupolven optista atomikelloa, jolla tavoitellaan 18 desimaalin tarkkuutta. Sillä tarkkuudella toimivia optisia atomikelloja on maailmassa kymmenkunta.
Retrofleksi

Retrofleksi on konsonantti, jota äännettäessä kielen kärki on kääntynyt taaksepäin kohti kovaa kitalakea. Suomen kielessä ei ole retrofleksejä, mutta sen sijaan esimerkiksi ruotsissa on: sanassa "barn" ([bɑːɳ], lapsi) on retrofleksinen nasaali ja sanassa "nord" ([nuːɖ], pohjoinen) soinnillinen retrofleksinen klusiili. Kansainvälisessä foneettisessa aakkostossa retrofleksejä merkitään samoilla merkeillä kuin vastaavia alveolaareja, mutta niihin on lisätty oikealle osoittava koukku.
Retrofleksit ovat yleisiä Intian kielissä. Retrofleksin lähikäsite on kakuminaali, jota äännettäessä kielen kärki koskettaa alveolaari- ja palataalialueiden väliin jäävää ns. kitakupua ().
Valvottaminen

Valvottaminen on tehokas psykologinen ja fyysinen kidutusmenetelmä, muun muassa inkvisition käyttämä. Menetelmä on tehokas, veretön, eikä ensi alkuun aiheuta ruumiillisia vaurioita. Menetelmä tunnetaan latinalaisella nimellä "tormentum insomniae". Pitkitetty valvottaminen aiheuttaa paitsi fyysistä ja henkistä kärsimystä, myös heikentää uhrien harkintakykyä. Näin heidät saadaan helposti murtumaan henkisesti ja tunnustamaan tai kertomaan mitä tahansa. Kun ihmistä valvotetaan tarpeeksi kauan, vastustuskyky heikkenee ja yleisin kuolinsyy on jokin tulehdustauti. Uhria valvotetaan pistelemällä, lyömällä, kutittamalla sekä pahoinpitelemällä. Myös koe-eläimillä on testattu valvotuksen vaikutusta. Kun sitä jatkettiin useita päiviä, koe-eläimet kuolivat rasitukseen. Myös erilaisilla valoärsykkeillä voidaan estää vankia nukkumasta. Juuri kun uhri on nukahtamassa, kirkkaat lamput alkavat välkkyä ja tekevät nukkumisen mahdottomaksi.
Vuonna 2014 selvisi, että CIA oli käyttänyt valvottamista kuulustelukeinona terrorismia vastaan.
Tobajärvi

Tobajärvi on supertulivuoren kalderaan muodostunut järvi Indonesialle kuuluvan Pohjois-Sumatran provinssin keskiosissa Medanin kaupungin lähellä. Se on maailman suurin vulkaaninen järvi.
Järvi.
Järvi on noin 90 kilometriä pitkä ja sijaitsee suunnilleen 900 metriä merenpinnan yläpuolella. Sen suurin syvyys on 505 metriä. Järveen laskee 202 jokea ja pienempää virtaa, joista vain 70 on ympärivuotisia. Veden virtaus sinne on vuosien kuluessa vähentynyt. Järvi toimii tärkeänä makean veden lähteenä alueen asukkaille. Ravinteikkuudeltaan se on oligotrofinen.
Tulivuori ja sen purkaukset.
Kaldera muotoutui pleistoseenikaudella neljän suuren tulivuorenpurkauksen jälkeen, jotka alkoivat 1,2 miljoonaa vuotta sitten ja joista viimeisin tapahtui suunnilleen 74 000 vuotta sitten. Kaldera on 35 kilometriä leveä ja 100 kilometriä pitkä. Purkauksissa muodostui ignimbriittiä. Pölyä ja muuta vulkaanista materiaalia kulkeutui Sri Lankaan ja Bengalinlahdelle asti. Paikoitellen järven ympärillä on jopa 600 metrin paksuisia tuffikerroksia.
Toban viimeisin purkaus oli tiettävästi suurin maapallolla tapahtunut tulivuorenpurkaus. Historialliselta ajalta ei tunneta yhtään Toban purkausta. Kalderan reunalla sijaitsee pari sitä pienempää tulivuorta, jotka ovat myös sitä nuorempia. Myöhemmät purkaukset ovat synnyttäneet myös ainakin Samosirin saaren keskelle järveä noin 30 000 vuotta sitten. Alueella on tapahtunut myös useita maanjäristyksiä.
Toban viimeisimmän purkauksen 74 000 vuotta sitten uskotaan vaikuttaneen merkittävästi myös ihmislajin evoluutioon, kun nykyisen käsityksen mukaan koko nykyihmisen ("Homo sapiens") populaatio maapallolla olisi purkauksen aiheuttaman äkillisen ilmaston kylmenemisen seurauksena tuolloin kutistunut vain muutamaan tuhanteen yksilöön, joiden jälkeläisiä kaikki nykyään elävät ihmiset ovat.
Clearing-kauppa

Clearing, suomeksi selvittely, on talouselämässä käytetty termi, joka voi tarkoittaa esimerkiksi:
Suomen ja Neuvostoliiton välinen clearing-kauppa.
Suomi ja Neuvostoliitto sopivat vuonna 1950 kauppasuhteen, jota kutsuttiin clearing-kaupaksi. Kauppasuhde kesti aina vuoden 1991 alkuun asti. Kauppasuhteen loppuminen oli osasyy Suomen 1990-luvun alun lamaan.
Suomi oli maksanut Neuvostoliitolle sotakorvauksia ja clearing -kauppasopimuksella pyrittiin vahvistamaan maiden välistä ystävyyttä kaupankäynnin avulla. Vuodesta 1950 lähtien aina 1990-luvun alkuun asti Suomen ja Neuvostoliiton välillä oli bilateraalinen clearing-kauppasopimus, joka tarkoitti pääpiirteissään sitä, että Suomen tuonti ja vienti Neuvostoliittoon oli yhtä suurta ja että viennistä saatu summa siirrettiin tuonnin ostoihin. Näin ollen vain tavara vaihtoi omistajaa. Tavaroiden hinnoista ja ostojen yhteishinnasta sovittiin erikseen vuosittain. Suomi toimitti Neuvostoliitolle jalostettuja tuotteita kuten tekstiili- ja kenkäteollisuuden sekä metalliteollisuuden tuotteita ja sai vastineeksi mm. raakaöljyä. Sopimuksen puitteissa öljyä tuotiin Neuvostoliitosta myös välitettäväksi muihin maihin.
Clearing-sopimuksen ansiosta Suomen teollisuus kehittyi, valtio vaurastui ja Suomen bruttokansantuote kasvoi. Suomi keskiluokkaistui ja siitä kasvoi sosiaali- ja hyvinvointivaltio. Työttömyys painui alle seitsemän prosentin.
Yksi Neuvostoliiton kanssa käydyn clearingkaupan erityispiirre oli "teollinen yhteistyö" (TYT), jossa suuren laitevientitoimituksen osa, esimerkiksi laivan moottori, ostettiin Neuvostoliitosta, asennettiin paikoilleen Suomessa ja vietiin suomalaistoimituksen mukana takaisin Neuvostoliittoon. Tämä kasvatti sekä clearingkaupan tuonnin että viennin arvoa, ja TYT:n tärkein tavoite olikin juuri tuonnin arvon kasvattaminen kaupan tasapainon takia. Neuvostoliittolaiset ostajat eivät aina tähän suostuneet, vaan vaativat suomalaisten toimittavan heille läpeensä länsimaista teknologiaa.
Clearingkauppa oli suomalaisyrityksille edullista silläkin tavalla, että maksusta saatiin huomattava osa ennen toimitusta eikä muuta rahoitusta välttämättä tarvittu. Esimerkiksi laivatoimituksesta kolmasosa maksettiin sopimuksen syntyessä, kolmannes kölinlaskun jälkeen ja viimeinen kolmannes valmiin laivan luovutuksen yhteydessä.
Neuvostoliiton aikaan tehdyistä kaupoista Venäjä jäi velkaa yli 600 miljoonaa euroa, jonka se maksoi pois elokuussa 2006.